Source: https://zadobruvolbu.sk/page/6/
Timestamp: 2019-02-24 00:26:19+00:00
Document Index: 6798769

Matched Legal Cases: ['súd ', 'súd ', 'súd ', 'súd\n', 'súd ', 'súd ', 'súd ', 'súd ', 'súd ', 'súd ', 'súd ']

Parlament nezvolil žiadneho kandidáta na sudcu Ústavného súdu SR. Ústavný súd je momentálne zložený iba zo 4 sudcov. Nové návrhy na kandidátov je možné podať do 5. marca 2019.
Vo februári 2019 sa vymení až 9 z celkového počtu 13 jeho sudcov, a to vrátane predsedníčky súdu, a výsledkom fakticky bude úplne nový Ústavný súd SR. Títo noví sudcovia budú 12 rokov rozhodovať o najvýznamnejších otázkach a sporoch a budú výrazne ovplyvňovať podobu Slovenska až do roku 2031. Pri rozhodovaní ústavného súdu môže byť rozhodujúci aj jeden hlas sudcu a preto je mimoriadne dôležitý každý ústavný sudca, ktorý bude na Ústavný súd SR vymenovaný.
V stredu 23. januára 2019 začne v Ústavnoprávnom výbore NR SR vypočutie osôb navrhnutých za kandidátky a kandidátov na sudcov Ústavného súdu SR. Sme presvedčení, že vypočutie kandidátov by malo byť tak podrobné a dôkladné, aby sa ukázali rozdiely medzi kandidátmi a aby bolo zjavné, ktorí kandidáti sú na túto funkciu najspôsobilejší. Preto sme vo VIA IURIS v spolupráci s odborníkmi na ústavné právo zostavili zoznam základných otázok, ktoré by podľa nás mali byť položené uchádzačom pri nadchádzajúcom vypočutí kandidátov na ústavných sudcov. Podľa rokovacieho poriadku NR SR môžu klásť kandidátom otázky všetci prítomní poslanci parlamentu.
Ján Drgonec (nar. 1952) je vysokoškolský pedagógom a docentom ústavného práva, bývalým sudcom Ústavného súdu SR a advokátom. Pôsobí resp. pôsobil ako docent ústavného práva na Právnickej fakulte Univerzity Komenského, Právnickej fakulte Univerzity Mateja Bela a Právnickej fakulte Paneurópskej vysokej školy. V rokoch 1993 až 2000 bol sudcom Ústavného súdu SR. V roku 1998 bol hosťujúcim profesorom na University of Texas v USA. Mnoho rokov pôsobil ako vedecký pracovník Ústavu štátu a práva Slovenskej akadémie vied. V rokoch 2000 až 2016 pôsobil aj ako advokát. Ján Drgonec má rozsiahlu publikačnú činnosť v oblasti ústavného práva, ale aj mediálneho a medicínskeho práva. Je napr. autorom rozsiahleho komentára k Ústave SR, učebníc ústavného práva alebo monografií týkajúcich sa slobody prejavu a mediálneho práva. Od 2002 až 2006 bol poslancom Národnej rady SR za stranu Aliancia nového občana (ANO) a zároveň aj predsedom ústavnoprávneho výboru. Z tejto strany v roku 2005 vystúpil z dôvodu, že stratil dôveru k predsedovi strany Pavlovi Ruskovi.(1) V rokoch 2002 až 2007 bol členom Súdnej rady SR. V roku 2004 ako aj v roku 2013 bol medzi tromi zvolenými kandidátmi Súdnej rady SR na kandidáta na sudcu Európskeho súdu pre ľudské práva, ktorých následne schválila a navrhla aj vláda.(2) Zoznam kandidátov zvolených súdnou radou v roku 2013 bol v júni 2013 poradným výborom Parlamentného zhromaždenia Rady Európy odmietnutý a Slovensko muselo navrhnúť nových kandidátov.(3) Na funkciu sudcu ústavného súdu kandidoval aj v roku 2006 a dvakrát v roku 2014.(4) Ján Drgonec bol za kandidáta na sudcu ústavného súdu navrhnutý Notárskou komorou Slovenskej republiky a Ústavom štátu a práva Slovenskej akadémie vied.
Informácie o odchode Jána Drgonca z ANO
Informácie o kandidatúre na sudcu Európskeho súdu pre ľudské práva
Informácie o kandidatúrach na sudcu ústavného súdu - Harabina to ťahá na Ústavný súd
Informácie o kandidatúrach na sudcu ústavného súdu - Kandidujú na ústavných sudcov, čo si myslia o Harabinovi?
Informácie o kandidatúrach na sudcu ústavného súdu - Drgonec, Malich a Sopoliga kandidujú na ústavných sudcov
Informácie o kandidatúrach na sudcu ústavného súdu - Poslanci zvolili päť kandidátov na ústavných sudcov
Ladislav Duditš (nar. 1968) je sudcom Krajského súdu v Košiciach, od roku 2011 je predsedom senátu. Ako sudca sa venuje najmä občianskemu a exekučnému právu. Od roku 2016 je tzv. ad-hoc sudcom Európskeho súdu pre ľudské práva za Slovenskú republiku. Od roku 2007 je zástupcom Slovenskej republiky v Európskej komisii pre efektívnosť súdnictva (CEPEJ). V rokoch 2004 až 2006 bol zástupcom SR v dozornom orgáne EUROJUST a v rokoch 2012 až 2015 bol členom komisie pre rekodifikáciu civilného práva procesného. Absolvoval viaceré študijné pobyty a stáže v zahraničí, zamerané napríklad na európske právo, súdnictvo a ľudské práva. Je spoluautorom komentárov k Správnemu súdnemu poriadku, Civilnému sporovému poriadku a k zákonu o dobrovoľných dražbách. Pôsobí tiež ako pedagóg na Justičnej akadémii a Právnickej fakulte Univerzity Pavla Jozefa Šafárika v Košiciach. V roku 2015 bol vládou SR navrhnutý do funkcie sudcu Európskeho súdu pre ľudské práva za Slovenskú republiku(1). Sudkyňou ESĽP sa nakoniec stala Alena Poláčková. Ladislav Duditš bol za kandidáta na sudcu ústavného súdu navrhnutý Notárskou komorou Slovenskej republiky, Slovenskou komorou exekútorov a Univerzitou Pavla Jozefa Šafárika v Košiciach, Právnickou fakultou.
Libor Duľa (nar. 1966) pôsobí ako sudca od roku 1992. Od roku 2010 je sudcom trestnoprávneho kolégia na Najvyššom súde SR. V roku 2015 nahradil vo funkcii predsedu trestnoprávneho kolégia Štefana Harabina. (1) V tejto funkcii pôsobí dodnes. V roku 2008, keď bol Štefan Harabin ministrom spravodlivosti, odišiel Libor Duľa z Okresného súdu Košice I na stáž na ministerstvo spravodlivosti. Po stáži ho v októbri 2009 pridelili na Krajský súd v Košiciach a od júla 2010, v priebehu necelého roka, sa stal sudcom Najvyššieho súdu SR. (2) V minulosti bol členom medzirezortnej komisie pre novelizáciu Trestného Zákona a Trestného poriadku, čím nadviazal na svoje pôsobenie na Ministerstve spravodlivosti SR, kde bol poverený riadením odboru legislatívy trestného práva a väzenstva, riadením sekcie legislatívy a zároveň bol predsedom stálej komisie legislatívy rady vlády SR pre trestné právo (3). Venuje sa aj lektorskej činnosti na Justičnej akadémii ako externý člen pedagogického zboru. V životopise neuvádza svoju publikačnú činnosť. Libor Ďula bol za kandidáta na sudcu ústavného súdu navrhnutý Slovenskou advokátskou komorou, Univerzitou Komenského v Bratislave, Právnickou fakultou a Danielou Švecovou, predsedníčkou Najvyššieho súdu Slovenskej republiky.
Anton Dulak (nar. 1963) je vysokoškolským pedagógom a profesorom občianskeho práva. Od roku 1986 pôsobil na viacerých univerzitách. Na Právnickej fakulte Univerzity Komenského a Právnickej fakulte Univerzity Mateja Bela pôsobil ako prodekan. Od roku 2017 pôsobí na Fakulte práva Paneurópskej vysokej školy. Od roku 2018 je tiež projektovým manažérom v spoločnosti Breitspur Plannunggesellschaft, ktorá sa venuje realizácii širokorozchodnej železnice z Košíc do Viedne. V rokoch 1996 až 2000 bol národným expertom pre prijímanie vnútroštátnej legislatívy zameranej na ochranu spotrebiteľa. Okrem akademickej činnosti je od roku 2004 aj advokátom, zapísaným v Slovenskej advokátskej komore. V súčasnosti má pozastavený výkon advokácie. V rokoch 2004 až 2006 pôsobil na Ministerstve hospodárstva SR ako obchodný radca na Zastupiteľskom úrade v Soule. V rokoch 2017 až 2018 pôsobil na Ministerstve dopravy a výstavby SR, ako riaditeľ odboru vonkajšej legislatívy. Bol predsedom rekodifikačnej komisie súkromného práva. Absolvoval viaceré zahraničné pobyty. Výrazne sa tiež venuje publikačnej činnosti na tému občianskeho práva. Anton Dulak bol za kandidáta na sudcu ústavného súdu navrhnutý Notárskou komorou Slovenskej republiky.
Michal Ďuriš (nar. 1976) je v súčasnosti členom predstavenstva Všeobecnej zdravotnej poisťovne a od roku 2017 aj riaditeľom sekcie stratégie a riadenia. Michal Ďuriš je tiež docentom na katedre medzinárodného práva a medzinárodných vzťahov Právnickej fakulty UK, kde pôsobil od roku 2010, bol vedúcim katedry a prodekanom právnickej fakulty, pričom aktuálne je z tejto funkcie uvoľnený. Je tiež advokátom, momentálne má pozastavený výkon advokácie. Má za sebou publikačnú činnosť v oblasti medzinárodného práva súkromného, obchodného práva a práva Európskej únie. V rokoch 2001 až 2002 bol asistentom poslanca parlamentu MUDr. Petra Finďa (Strana občianskeho porozumenia; člen výboru NR SR pre zdravotníctvo). V októbri 2017 médiá zverejnili, že spolu s ďalšími členmi predstavenstva Všeobecnej zdravotnej poisťovne mu bola vyplatená odmena napriek úspornému ozdravnému režimu poisťovne – jemu konkrétne vo výške 6 834 eur(1). Michal Ďuriš bol za kandidáta na sudcu ústavného súdu navrhnutý Slovenskou advokátskou komorou a Univerzitou Komenského v Bratislave, Právnickou fakultou.
Informácie o vyplatených odmenách predstaviteľom Všeobecnej zdravotnej poisťovne
Robert Fico (nar. 1964) je predsedom strany SMER-SD, poslancom Národnej rady SR a bývalým trojnásobným predsedom vlády SR. V rokoch 1985 až 1996 pracoval na Právnickom inštitúte Ministerstva spravodlivosti SR v oblasti trestného práva. Venoval sa téme trestu smrti v československom práve a v roku 2001 mu bol udelený titul docent na základe habilitačnej práce o nutnej obrane. V rokoch 1992 – 2006 bol poslancom Národnej rady SR za Stranu demokratickej ľavice a za stranu SMER-SD. V rokoch 1994 až 2000 bol agentom pre zastupovanie Slovenskej republiky pred Európskym súdom pre ľudské práva. V roku 2006 sa stal predsedom vlády SR, ktorým sa stal aj v roku 2012 a následne aj v roku 2016. V roku 2018 odstúpil z funkcie predsedu vlády a stal sa poslancom Národnej rady SR a predsedom poslaneckého klubu strany SMER-SD. Svoju publikačnú činnosť zameral na tému trestu smrti a ochrany ľudských práv. Robert Fico bol za kandidáta na sudcu ústavného súdu navrhnutý Martinom Glváčom, poslancom Národnej rady Slovenskej republiky.
O kandidátke
Dagmar Fillová (nar. 1976) pôsobí od roku 2018 v Kancelárii prezidenta SR na odbore legislatívy a milostí, kde sa okrem iného venuje posudzovaniu zákonov schválených Národnou radou SR z hľadiska ich súladu s Ústavou SR a ústavnými zákonmi a príprave podaní prezidenta SR na Ústavný súd SR. Pred nástupom do Kancelárie prezidenta SR pôsobila 14 rokov na Ministerstve spravodlivosti SR, najskôr na odbore justičnej spolupráce v trestných veciach a následne na odbore legislatívy trestného práva. V rámci svojho pôsobenia na Ministerstve spravodlivosti SR zastupovala Slovenskú republiku na expertných stretnutiach Európskej komisie k príprave legislatívnych návrhov v oblasti európskeho trestného práva a v pracovných skupinách Rady Európskej únie a Rady Európy. Medzi rokmi 2003 a 2011 pôsobila v občianskom združení Pomoc obetiam násilia, kde poskytovala obetiam trestných činov právne poradenstvo a zastupovala ich aj v trestnom konaní. V oblasti trestného práva sa venuje aj prednáškovej činnosti a je spoluautorkou komentára Európsky zatýkací rozkaz. Dagmar Fillová bola za kandidátku na sudkyňu ústavného súdu navrhnutá Univerzitou Komenského v Bratislave, Právnickou fakultou.
Eva Fulcová
Eva Fulcová (nar. 1963) je sudkyňou Krajského súdu v Bratislave, kde momentálne pôsobí ako predsedníčka senátu rozhodujúceho agendu správneho súdnictva. Eva Fulcová pôsobí ako sudkyňa 28 rokov. Pôsobila na úseku občianskeho, obchodného a správneho práva. V rokoch 2012 – 2017 bola členkou Súdnej rady SR. V rokoch 2013 – 2016 bola predsedníčkou Okresného súdu Bratislava I. V životopise neuvádza svoju publikačnú činnosť. V roku 2014 ako členka Súdnej rady SR hlasovala Eva Fulcová v prvom kole volieb na predsedu Najvyššieho súdu SR za zvolenie Štefana Harabina za predsedu najvyššieho súdu. V druhom kole voľby sa zdržala hlasovania a nehlasovala za žiadneho z kandidátov. (1) Eva Fulcová sa o funkciu sudkyne ústavného súdu uchádzala už v roku 2014. Hoci bola parlamentom zvolená za kandidátku, prezident Andrej Kiska ju za sudkyňu nevymenoval. Odôvodnil to tým, že sa nedá potvrdiť, že sa venovala ústavnému právu a tým, že vo svojej doterajšej kariére nedosiahla „všeobecne uznávané výsledky v niektorej oblasti právnej teórie alebo právnej praxe vytvárajúce dostatočné predpoklady na vymenovanie za sudcu Ústavného súdu Slovenskej republiky“. (2) Eva Fulcová podala sťažnosť na Ústavný súd SR voči rozhodnutiu prezidenta SR a ústavný súd rozhodol, že boli porušené jej práva. (3) Eva Fulcová bola za kandidátku na sudkyňu ústavného súdu navrhnutá Notárskou komorou Slovenskej republiky.
Informácie o voľbe predsedu Najvyššieho súdu SR
Rozhodnutie prezidenta o nevymenovaní Evy Fulcovej za sudkyňu Ústavného súdu SR
Článok podrobne informuje o procese výberu ústavných sudcov od roku 2014 do roku 2017
Boris Gerbery (nar. 1965) pôsobí ako súdny exekútor. Pracoval v advokátskej kancelárii, vo Všeobecnej úverovej banke a od roku 1995 je exekútorom. Od roku 2013 je predsedom Disciplinárnej komisie Slovenskej komory exekútorov. Od roku 2012 až do roku 2015 pôsobil ako člen disciplinárneho senátu posudzujúceho disciplinárnu zodpovednosť sudcov. V životopise neuvádza žiadnu svoju publikačnú činnosť. V roku 2012 kandidoval ako nezávislý na funkciu primátora mesta Levoča. Vo voľbách nebol zvolený(1). Boris Gerbery bol za kandidáta na sudcu ústavného súdu navrhnutý Slovenskou komorou exekútorov.
Radovan Hrádek (nar. 1955) je advokátom. Vyštudoval Právnickú fakultu UPJŠ v Košiciach a Právnickú fakultu McGill v Montreale v Kanade. V rokoch 1995 a 1996 pracoval v advokátskej kancelárii v Kanade, bol tam vymenovaný za barristera a verejného notára, neskôr pôsobil v medzinárodnej advokátskej kancelárii vo Frankfurte a v Prahe, potom pracoval v Deloitte & Touche. Od roku 2000 má svoju samostatnú advokátsku prax. V roku 2004 a 2005 bol členom predsedníctva Slovenskej advokátskej komory. V životopise uvádza, že v roku 2004 ho Slovenská advokátska komora navrhla za sudcu Európskeho súdu pre ľudské práva v Štrasburgu. V parlamentných voľbách v roku 2016 kandidoval za stranu KOTLEBA – Ľudová strana Naše Slovensko za poslanca parlamentu na 40. mieste kandidátnej listiny(1). Radovan Hrádek vo svojom životopise neuvádza žiadnu publikačnú činnosť. Je však uvedený ako autor článkov na webstránke Protiprúd – kontrarevolučný magazín Petra Hájeka(2). Radovana Hrádeka navrhol za kandidáta na sudcu Ústavného súdu SR poslanec strany KOTLEBA – ĽSNS Rastislav Schlosár.
Kandidátna listina KOTLEBA – Ľudová strana Naše Slovensko
Články Radovana Hrádeka na webstránke Protiprúd
Monika Jankovská (nar. 1971) pôsobí od roku 2012 ako štátna tajomníčka Ministerstva spravodlivosti SR nominovaná stranou SMER-SD, za ktorú v roku 2016 kandidovala aj do Národnej rady SR. Pred nástupom do funkcie štátnej tajomníčky pôsobila ako sudkyňa. V rokoch 2004 až 2011 bola sudkyňou a od roku 2006 aj predsedníčkou Okresného súdu Trenčín, kde pôsobila na trestnom úseku. Neskôr v roku 2011 a 2012 bola sudkyňou na Krajskom súde v Trenčíne, kde pôsobila v správnom kolégiu. V roku 2017 sa Monika Jankovská uchádzala o členstvo v Súdnej rade SR ako nominantka parlamentu. Na tento post ju navrhol poslanec SMERu a predseda ústavnoprávneho výboru Róbert Madej. Proti tomuto návrhu sa postavila vtedajšia ministerka spravodlivosti Lucia Žitňanská (1). Nominácia Moniky Jankovskej ako političky a sudkyne bola pre ministerku neprijateľná, pretože podľa ministerky prostredníctvom zmien v sudcovských zákonoch sa mal eliminovať vplyv politikov v Súdnej rade a zároveň sa malo členstvo v Súdnej rade umožniť aj pre nesudcov. Ministerka Žitňanská tiež vyhlásila, že ak bude Monika Jankovská zvolená, podá demisiu (2). Monika Jankovská svoju nomináciu napokon stiahla (3). Svoju publikačnú činnosť zamerala na tému ochrany spotrebiteľa. Monika Jankovská bola za kandidátku na sudkyňu ústavného súdu navrhnutá Lenkou Praženkovou, predsedníčkou Súdnej rady Slovenskej republiky.
Martina Jánošíková (nar. 1974) je vysokoškolská učiteľka (docentka), v súčasnosti je riaditeľkou Ústavu medzinárodného práva a európskeho práva Právnickej fakulty Univerzity Pavla Jozefa Šafárika v Košiciach. V rokoch 2004 až 2006 pôsobila ako súdna poradkyňa predsedu ústavného súdu so zameraním na procesy aproximácie a otázky práva Európskej únie vo vzťahu k právomociam ústavného súdu, najmä v konaniach o súlade právnych predpisov. V rokoch 2008 až 2012 bola právnou poradkyňou v kabinete generálneho advokáta Súdneho dvora EÚ. Martina Jánošíková sa venuje pedagogickej a vedeckej činnosti a zameriava sa na oblasť práva Európskej únie. Je autorkou a spoluautorkou viacerých publikácií týkajúcich sa práva Európskej únie a občianskeho práva procesného. Martina Jánošíková bola medzi skupinou 26 odborníkov z oblasti práva, ktorí vydali vyhlásenie o možnosti zrušenia tzv. Mečiarových amnestií ústavným zákonom(1). Martina Jánošíková bola za kandidátku na sudkyňu ústavného súdu navrhnutá Univerzitou Pavla Jozefa Šafárika v Košiciach, Právnickou fakultou.
Skupina 26 odborníkov z oblasti práva vydala vyhlásenie, v ktorom uviedla, že zrušiť amnestie Vladimíra Mečiara ústavným zákonom je v právnom štáte legálnym a legitímnym prostriedkom a že Slovenská republika by takýmto krokom poskytla účinnú ochranu základným právam obetí amnestovaných skutkov a plnila by svoje medzinárodné záväzky.
Martin Javorček (nar. 1973) je od roku 2000 advokátom. Pôsobil v rôznych advokátskych kanceláriách - CMS Čarnogurský Strommer Reich – Rohrwig, MAPLE & FISH s.r.o. a PWC legal, s.r.o. Od roku 2017 má advokátsku kanceláriu JAVORČEK & PARTNERS s.r.o. Vo svojej praxi sa venuje najmä obchodnému a občianskemu právu. V prehľade publikačnej činnosti uvádza odborné články na tému reštitúcií a katastra nehnuteľností. Martin Javorček bol za kandidáta na sudcu ústavného súdu navrhnutý Univerzitou Komenského v Bratislave, Právnickou fakultou.
Kajetán Kičura (nar. 1969) je od roku 2012 predsedom Správy štátnych hmotných rezerv SR ako nominant strany SMER SD(1). Od roku 1996 pôsobil ako sudca Okresného súdu v Čadci a v rokoch 2007 - 2011 bol jeho predsedom. Kandidát v minulosti pôsobil aj ako člen Rady Protimonopolného úradu SR(2). Kajetán Kičura neuvádza žiadnu publikačnú ani pedagogickú činnosť. Za kandidáta na funkciu sudcu Ústavného súdu SR ho navrhol poslanec strany SMER-SD Ján Podmanický.
Články z roku 2014 informujú o novom členovi Rady Protimonopolného úradu SR, ktorým sa stal Kajetán Kičura, ktorého v roku 2014 vymenovala vláda na obdobie piatich rokov - Bývalý predseda okresného súdu sa stane členom Rady PMÚ
Články z roku 2014 informujú o novom členovi Rady Protimonopolného úradu SR, ktorým sa stal Kajetán Kičura, ktorého v roku 2014 vymenovala vláda na obdobie piatich rokov - Novým členom Rady PMÚ sa stane Kajetán Kičura
Karol Kovács (nar. 1958) pôsobí od roku 1985 ako notár. V rámci pôsobenia v Notárskej komore SR bol dlhodobo členom prezídia Notárskej komory SR. V rokoch 2011 – 2017 bol prezidentom Notárskej komory SR. Bol členom rekodifikačnej komisie pre rekodifikáciu Občianskeho zákonníka a členom legislatívnej komisie pre reformu záložného práva. Jeho publikačná činnosť sa zameriava na oblasť notárskej činnosti. Ako kandidáta na funkciu sudcu Ústavného súdu SR ho navrhla Notárska komora SR.
Eva Kováčechová (nar. 1972) je od roku 2017 riaditeľkou Centra právnej pomoci. Za jej pôsobenia centrum začalo vybavovať žiadosti o osobný bankrot(1). Eva Kováčechová pôsobila od roku 2003 ako advokátka (aktuálne pozastavený výkon funkcie). Ako advokátka a lektorka spolupracovala najmä s mimovládnymi organizáciami. Venovala sa najmä téme občianskej participácie na rozhodovaní, kontrole výkonu verejnej moci a súdnej reforme. Ako advokátka poskytovala právnu pomoc v prípadoch porušovania základných práv. Zastupovala Tiež viacerých sudcov, ktorí čelili disciplinárnemu konaniu v čase, keď bol predsedom Najvyššieho súdu SR Štefan Harabin(2). Bola členkou Štátnej komisie pre voľby a kontrolu financovania politických strán (august 2015 – júl 2016)(3). Od roku 2016 je členkou redakčnej rady Denníka N(4). Eva Kováčechová je členka združenia VIA IURIS a od roku 1999 s VIA IURIS spolupracovala ako právnička, lektorka a advokátka. Eva Kováčechová bola za kandidátku na sudkyňu ústavného súdu navrhnutá Máriou Patakyovou, verejnou ochrankyňou práv.
Rozhovor s Evou Kováčechovou k osobnému bankrotu
Profilový rozhovor s Evou Kováčechovou
Informácie o zložení volebnej komisie
Informácia o členoch redakčnej rady Denníka N
Peter Kresák (nar. 1954) je od roku 2016 poslancom Národnej rady SR za stranu MOST-HÍD a člen ústavnoprávneho výboru NRSR(1). Peter Kresák svoju publikačnú a vedecko-pedagogickú činnosť zameral na oblasť ústavného práva. Má profesionálne skúsenosti ako vysokoškolský pedagóg (docent) so špecializáciou na ústavné právo, sudca ústavného súdu Českej a Slovenskej Federatívnej Republiky (1992) , zástupca vlády SR v konaní pred Európskym súdom pre ľudské práva (2003 – 2005), vedúci úradu UNHCR v SR (2006-2012) či poradca predsedu ústavného súdu (1994-1998) . Keď bol poslancom parlamentu za Stranu občianskeho porozumenia (1998 -2002), podieľal sa na vypracovaní rozsiahlej novely Ústavy Slovenskej republiky. V marci 2017 začal pripravovať návrh, ktorý mal za cieľ zrušenie tzv. Mečiarových amnestií(2). Následne sa podieľal na vládnom návrhu, ktorý bol 5. apríla 2017 schválený, čo umožnilo neskôr dané amnestie zrušiť(3). Peter Kresák bol za kandidáta na sudcu ústavného súdu navrhnutý Bélom Bugárom, podpredsedom Národnej rady Slovenskej republiky, Univerzitou Komenského v Bratislave, Právnickou fakultou, Ústavom štátu a práva Slovenskej akadémie vied a Máriou Patakyovou, verejnou ochrankyňou práv.
Profilový rozhovor s Petrom Kresákom
Článok z roku 2017 informuje o pripravovanom návrhu na zrušenie tzv. „Mečiarových amnestií“
TA3 v roku 2017 informovala o procese hlasovania o návrhu na zrušenie tzv. „Mečiarových amnestií“
Štefan Kseňák (nar. 1970) je vysokoškolský pedagóg a advokát. Od roku 1994 pôsobí ako vysokoškolský pedagóg na Katedre ústavného práva a správneho práva Právnickej fakulty Univerzity Pavla Jozefa Šafárika v Košiciach, kde vyučuje ústavné právo. Štefan Kseňák tiež publikuje v oblasti ústavného a správneho práva. Od roku 2000 je advokátom zapísaným v Slovenskej advokátskej komore. Uvádza, že aj počas výkonu advokátskej praxe sa špecializoval najmä na oblasť ústavného práva. Je tiež členom odvolacej disciplinárnej komisie Slovenskej advokátskej komory a členom skúšobnej komisie SAK. Štefan Kseňák bol za kandidáta na sudcu ústavného súdu navrhnutý Slovenskou advokátskou komorou.
Lucia Kurilovská (nar. 1967) je profesorkou trestného práva a rektorkou Akadémie policajného zboru. Lucia Kurilovská od roku 1993 pôsobí ako pedagogička v oblasti trestného práva na Právnickej fakulte Univerzity Komenského. V tejto oblasti má za sebou rozsiahlu publikačnú činnosť. V roku 2012 a 2013 pôsobila ako generálna riaditeľka Sekcie trestného práva na Ministerstve spravodlivosti SR. V roku 2013 až 2016 pôsobila ako poradkyňa ministra spravodlivosti. Od roku 2014 pôsobí ako rektorka Akadémie policajného zboru v Bratislave. Návrh na vymenovanie Lucie Kurilovskej na post rektorky Akadémie policajného zboru podal vtedajší minister vnútra Róbert Kaliňák, no k jej vymenovaniu prišlo až po odchode prezidenta Ivana Gašparoviča z funkcie. Prezidentovi údajne prekážalo, že Lucia Kurilovská bola len odbornou asistentkou a údajne aj to, že ho v minulosti kritizovala za rozhodnutie nevymenovať Jozefa Čentéša za generálneho prokurátora(1). Lucia Kurilovská bola za kandidátku na sudkyňu ústavného súdu navrhnutá Právnickou fakultou Univerzity Komenského v Bratislave.
Článok z roku 2014 informuje o inaugurácii Lucie Kurilovskej na policajnej akadémii. Návrh na jej vymenovanie poslal minister Kaliňák až po odchode Ivana Gašparoviča, ktorý mal podľa uvedeného zdroja voči nej výhrady
Článok z roku 2014 informuje o inaugurácii rektorky Policajnej akadémie Lucie Kurilovskej
Miloš Maďar (nar. 1978) pôsobí ako advokát a pedagóg na Právnickej fakulte Univerzity Mateja Bela v Banskej Bystrici na katedre trestného práva. Je členom pracovnej skupiny pre trestné právo Slovenskej advokátskej komory a členom Revíznej komisie SAK. V rámci publikačnej činnosti sa venuje trestnému právu. Miloš Maďar bol za kandidáta na sudcu ústavného súdu navrhnutý Právnickou fakultou Univerzity Mateja Bela.
Michal Matulník (nar. 1975) je advokátom. Od roku 2002 spolupracoval ako advokát s advokátskou kanceláriou Allen&Overy, teraz má vlastnú advokátsku prax. Vo svojej praxi sa zaoberá spormi v oblasti ústavného, občianskeho, obchodného a správneho práva. V rokoch 2001 až 2003 absolvoval externé postgraduálne štúdium anglického práva a práva EÚ na univerzite v Cambridge. V rokoch 2003 až 2005 bol poradcom sudcu Ústavného súdu SR Juraja Horvátha. V životopise uvádza, že zastupoval klientov alebo im poskytoval právne poradenstvo vo viac ako 40 konaniach pred Ústavným súdom SR. Publikoval články o téme Ústavného súdu SR a o téme rušenia amnestií. V roku 2015 sa už uchádzal o zvolenie za kandidáta na sudcu Ústavného súdu SR. Michal Matulník bol za kandidáta na sudcu ústavného súdu navrhnutý Paneurópskou vysokou školou, Fakultou práva.
Peter Melicher (nar. 1965) od roku 2010 vykonáva funkciu sudcu správneho kolégia Najvyššieho súdu SR, je aj predsedom senátu. Od roku 2000 bol komerčným právnikom, sudcom okresného súdu a sudcom Krajského súdu v Trenčíne, kde pôsobil na úseku obchodného a správneho práva. Od roku 2014 zastáva funkciu predsedu sudcovskej rady Najvyššieho súdu SR. V roku 2014 bol jedným zo sudcov, ktorí navrhli Štefana Harabina za predsedu Najvyššieho súdu SR.(1) Ako publikačnú činnosť vo svojom životopise uviedol, že od roku 2017 prispieva do časopisu „Dane v súdnej praxi“. Peter Melicher bol za kandidáta na sudcu ústavného súdu navrhnutý Lenkou Praženkovou, predsedníčkou Súdnej rady Slovenskej republiky.
Sudcovia Najvyššieho súdu navrhujúci Š. Harabina za kandidáta na predsedu NS SR
Soňa Mesiarkinová (nar. 1958) od roku 2007 pôsobí ako sudkyňa Najvyššieho súdu SR. Je členkou občianskoprávneho kolégia, ktorého v rokoch 2014 – 2017 bola predsedníčkou. Od 1. mája 2018 vykonáva stáž na Ústavnom súde SR. Vo svojej profesionálnej praxi sa zameriavala prevažne na občianske právo. V rámci tejto oblasti vykonáva aj publikačnú a pedagogickú činnosť a pôsobí v komisiách na rekodifikáciu civilného práva procesného a rekodifikáciu súkromného práva. Je spoluautorkou komentárov k Občianskemu zákonníku, Civilnému sporovému poriadku, Správnemu súdnemu poriadku a k Zákonníku práce. Soňa Mesiarkinová patrí medzi sudcov Najvyššieho súdu SR, ktorí podali a neskôr v roku 2013 stiahli antidiskriminačné žaloby, v ktorých žiadali od štátu odškodné za to, že mali nižšie platy ako sudcovia Špecializovaného súdu. (1) Soňa Mesiarkinová bola za kandidátku na sudkyňu ústavného súdu navrhnutá Univerzitou Komenského v Bratislave, Právnickou fakultou, Notárskou komorou Slovenskej republiky a Slovenskou advokátskou komorou.
Článok informuje o sudcoch občianskoprávneho kolégia Najvyššieho súdu, ktorí stiahli žalobu, v ktorej žiadali odškodné 150-tisíc eur za to, že mali od roku 2005 nižšie platy ako ich kolegovia na Špeciálnom súde. Sudcovia nevysvetľujú, prečo menia postoj k žalobám.
Peter Molnár (nar. 1974) je súdnym exekútorom a vysokoškolským pedagógom. Ako súdny exekútor pôsobí od roku 2001. Od roku 2000 pôsobí aj ako vysokoškolský pedagóg na Právnickej fakulte Univerzity Pavla Jozefa Šafárika v Košiciach, na katedre občianskeho práva. Od roku 2016 je docentom. V rokoch 2010 až 2012 bol prezidentom Slovenskej komory exekútorov. V rámci svojho vedecko-pedagogického pôsobenia sa venuje civilnému právu procesnému, publikuje v oblasti civilného práva procesného a exekučného práva. V rokoch 2009 až 2016 bol členom komisii Ministerstva spravodlivosti SR pre novelizáciu a rekodifikáciu viacerých právnych predpisov. Je spoluautorom komentárov k Civilnému sporovému poriadku, Správnemu súdnemu poriadku, Exekučnému poriadku a spoluautorom učebníc Základy občianskeho procesného práva a Právo duševného vlastníctva. Za kandidáta na sudcu Ústavného súdu SR ho navrhla Slovenská komora exekútorov.
Edita Pfundtner (nar. 1973) je od augusta 2018 štátnou tajomníčkou na Ministerstve spravodlivosti SR ako nominantka strany MOST-HÍD (nahradila dovtedajšiu štátnu tajomníčku Máriu Kolíkovú). (1) Edita Pfundtner vo svojom profesijnom živote pôsobila najmä ako advokátka (od roku 2004). V rokoch 2010-2012 a od roku 2014 bola poslankyňou parlamentu za stranu MOST-HÍD a členkou ústavnoprávneho výboru. Po parlamentných voľbách v roku 2012 z tejto strany vystúpila, v súčasnosti je podpornou členkou tejto strany. (2) V rokoch 2003 až 2009 bola členkou Strany maďarskej koalície. Od roku 2010 pôsobí aj v komunálnej politike ako poslankyňa miestneho zastupiteľstva mestskej časti Bratislava - Nové Mesto. (3) Pri voľbách do VÚC v roku 2005, ako aj pri voľbách do Európskeho parlamentu v roku 2009, bola predsedníčkou Ústrednej volebnej komisie. V oficiálnych materiáloch zverejnených na webovej stránke národnej rady v súvislosti s jej kandidatúrou nie sú uvedené žiadne výsledky jej vedeckej, pedagogickej, publikačnej, justičnej či inej právnej odbornej činnosti. Edita Pfundtner bola za kandidátku na sudkyňu ústavného súdu navrhnutá Univerzitou Komenského v Bratislave, Právnickou fakultou.
Profilový rozhovor s Editou Pfundtner
Informácie o Edite Pfundtner po nastúpení do funkcie štátnej tajomníčky
Informácie o pôsobení Edity Pfundtner v komunálnej politike
Zuzana Pitoňáková (nar. 1970) je advokátka. Od roku 2004 vykonáva samostatnú advokátsku prax. Vo svojej praxi sa zameriava hlavne na oblasť občianskeho, rodinného, pracovného, správneho a trestného práva. Od roku 2008 je externou poradkyňou Ústavného súdu SR. V životopise uvádza, že v rámci tejto funkcie sa podieľala na príprave a alebo samostatne vypracovala viac ako 1000 návrhov rozhodnutí Ústavného súdu SR. Zuzana Pitoňáková bola za kandidátku na sudkyňu ústavného súdu navrhnutá Eduardom Adamčíkom, poslancom Národnej rady Slovenskej republiky.
Radoslav Procházka (nar. 1972) je vysokoškolským pedagógom a advokátom. Je vedúcim Ústavu teórie a dejín štátu a práva na Fakulte práva Paneurópskej vysokej školy a docentom teórie práva a ústavného práva na Univerzite Mateja Bela v Banskej Bystrici. V minulosti bol mimoriadnym profesorom a vedúcim katedry teórie práva a ústavného práva Právnickej fakulty Trnavskej univerzity. Od roku 2007 je aj advokátom. Študoval na Právnickej fakulte Univerzity Komenského a na Yale Law School v USA. V rokoch 2001 až 2004 bol poradcom Ústavného súdu SR. V rokoch 2004 až 2006 bol zástupcom SR pred súdmi EÚ. Pôsobil tiež ako hosťujúci prednášateľ na Univerzite Roberta Schumanna v Štrasburgu a lektor pre právo EÚ a ústavné právo na Justičnej akadémii. Bol tiež členom Legislatívnej rady vlády SR. V rokoch 2010 až 2014 bol poslancom Národnej rady SR zvoleným za Kresťanskodemokratické hnutie, v roku 2013 sa vzdal členstva v KDH. V rokoch 2010 – 2012 bol predsedom Ústavnoprávneho výboru NR SR. V roku 2014 kandidoval na funkciu prezidenta SR. Neskôr založil stranu SIEŤ a v roku 2016 bol zvolený za poslanca parlamentu za túto stranu. Po vstupe strany SIEŤ do vládnej koalície a po odchode väčšiny poslancov zo strany SIEŤ sa v roku 2016 vzdal mandátu poslanca NR SR. Následne kandidoval na funkciu sudcu Všeobecného súdu EÚ. Za kandidáta ho zvolila Súdna rada SR a navrhla ho vláda SR. Poradný výbor Rady EÚ však vydal v decembri 2016 k jeho kandidatúre negatívne stanovisko, pričom uviedol, že to bolo z dôvodu obáv ohľadom integrity kandidáta, ktoré podľa výboru neboli rozptýlené(1). Radoslav Procházka bol za kandidáta na sudcu ústavného súdu navrhnutý Marekom Maďaričom, poslancom Národnej rady Slovenskej republiky a Slovenskou advokátskou komorou.
Informácia o rozhodnutí poradného výboru Rady EÚ
Marián Sluk (nar. 1969) je od roku 2010 sudcom Najvyššieho súdu SR. Pôsobí ako sudca občianskoprávneho kolégia a od roku 2015 zastáva aj funkciu predsedu senátu. Od roku 1999 pôsobil na Okresnom súde v Košiciach, od roku 2006 na Krajskom súde v Košiciach. Od roku 2012 okrem rozhodovacej činnosti sa na Najvyššom súde SR podieľal na zjednocovaní výkladu používania zákonov a iných všeobecne záväzných právnych predpisov. Ako publikačnú činnosť uvádza články z oblasti občianskeho práva. V rokoch 2017 a 2018 vykonával stáž súdneho poradcu na Ústavnom súde SR. Venuje sa aj pedagogickej činnosti na Justičnej akadémii SR a na Právnickej fakulte Univerzity Pavla Jozefa Šafárika v Košiciach. V roku 2014 bol jedným zo sudcov najvyššieho súdu, ktorí navrhli Štefana Harabina za kandidáta na funkciu predsedu Najvyššieho súdu SR.(1) Marián Sluk bol za kandidáta na sudcu ústavného súdu navrhnutý Univerzitou Pavla Jozefa Šafárika v Košiciach, Právnickou fakultou.
Juraj Sopoliga (nar. 1951) je sudcom a zároveň prezidentom Združenia sudcov Slovenska. Od roku 1976 pôsobil ako sudca na Okresnom súde Trebišov, od roku 1980 pôsobil na Krajskom súde v Košiciach ako člen občianskoprávneho kolégia. V rokoch 1998 až 2012 bol externým pedagógom na Právnickej fakulte UPJŠ v Košiciach. Od roku 2012 do 2014 vykonával stáž na Ministerstve spravodlivosti a od roku 2016 do októbra 2018 v Súdnej rade SR. (1) V roku 2016 bol zvolený za prezidenta Združenia sudcov Slovenska. (2) Juraj Sopoliga bol od roku 2002 do 2012 členom Súdnej rady SR ako zástupca zvolený sudcami. Bol označovaný za jedného z najbližších spolupracovníkov vtedajšieho predsedu Najvyššieho súdu SR a Súdnej rady SR Štefana Harabina. (3) Bol členom viacerých legislatívnych komisií pripravujúcimi návrhy na systémové zmeny v justícii – v oblasti statusu sudcu, riadenia a správy súdov, sudcovskej samosprávy a Súdnej rady SR. Juraj Sopoliga sa o funkciu sudcu ústavného súdu uchádzal už v roku 2014. Hoci bol parlamentom zvolený za kandidáta, prezident Andrej Kiska ho za sudcu nevymenoval. Odôvodnil to tým, že sa nedá potvrdiť, že sa venoval ústavnému právu a tým, že vo svojej doterajšej kariére nedosiahol „všeobecne uznávané výsledky v niektorej oblasti právnej teórie alebo právnej praxe vytvárajúce dostatočné predpoklady na vymenovanie za sudcu Ústavného súdu Slovenskej republiky“. (4) Juraj Sopoliga podal sťažnosť na Ústavný súd SR voči rozhodnutiu prezidenta SR a ústavný súd rozhodol, že boli porušené jeho práva. (5) Juraja Sopoligu navrhol za kandidáta na funkciu sudcu Ústavného súdu SR generálny prokurátor SR.
Článok z roku 2012 informuje o vykonávaní stáže Juraja Sopoligu na Ministerstve spravodlivosti SR
Článok o zvolení Juraja Sopoligu za prezidenta Združenia sudcov Slovenska
Článok z roku 2015 sa zameral na analýzu vplyvu Š. Harabina na justíciu
Rozhodnutie prezidenta o nevymenovaní Juraja Sopoligu za sudcu Ústavného súdu SR
Peter Straka (nar. 1967) je sudca Krajského súdu v Prešove, kde v minulosti pôsobil aj ako predseda občianskoprávneho kolégia (r. 2015). V rokoch 2006 – 2010 bol na stáži na Ministerstve spravodlivosti SR, pričom bol aj riaditeľom sekcie legislatívy. Počas pôsobenia na ministerstve sa zaslúžil o prijatie viacerých legislatívnych zmien posilňujúcich ochranu spotrebiteľa a sociálne zraniteľných skupín obyvateľov. Išlo napríklad o zákaz zabezpečovacieho prevodu práva, nové priaznivejšie interpretačné pravidlá ochrany spotrebiteľa a tiež rozšírenie čierneho zoznamu neprijateľných podmienok v spotrebiteľských zmluvách(1). V rokoch 2012 – 2017 bol členom Súdnej rady SR. Ako člen Súdnej rady SR vo voľbách predsedu Najvyššieho súdu SR nehlasoval za Štefana Harabina, na jeho adresu sa vyjadroval kriticky(2). V roku 2015 ako člen Súdnej rady SR Peter Straka vyzval vtedajšieho ministra spravodlivosti Tomáša Boreca, aby zvážil demisiu z dôvodu zodpovednosti za problémy v justícii(3). Vo svojej doterajšej praxi sa zaoberal predovšetkým občianskym právom, jeho publikačná činnosť sa zameriava aj na ochranu spotrebiteľa a vymožiteľnosť práva. V roku 2016 sa v súťaži Judikát roka umiestnilo rozhodnutie sudcu Petra Straku na treťom mieste(4). Peter Straka bol za kandidáta na sudcu ústavného súdu navrhnutý Trnavskou univerzitou v Trnave, Právnickou fakultou.
Ján Šikuta (nar. 1960) pôsobí v súčasnosti ako sudca Najvyššieho súdu Slovenskej republiky v občianskoprávnom kolégiu. Ako sudca začínal v roku 1986 na Okresnom súde Bratislava – vidiek, odkiaľ po štyroch rokoch prešiel na Krajský súd v Bratislave. V rokoch 1995 až 2004 pôsobil ako právny poradca na Úrade Vysokého komisára OSN pre utečencov. Následne od roku 2004 pôsobil jedenásť rokov ako sudca na Európskom súde pre ľudské práva v Štrasburgu. O funkciu ústavného sudcu sa už uchádzal v roku 2014, ale nebol Národnou radou SR zvolený za kandidáta. (1) Je autorom a spoluautorom viacerých publikácií a článkov týkajúcich sa ľudských práv. Skúsenosti má aj s pedagogickou a lektorskou činnosťou v tejto oblasti. Ján Šikuta bol za kandidáta na sudcu ústavného súdu navrhnutý Univerzitou Pavla Jozefa Šafárika v Košiciach, Právnickou fakultou, Univerzitou Komenského v Bratislave, Právnickou fakultou a Máriou Patakyovou, verejnou ochrankyňou práv.
SITA, „Poslanci zvolili päť kandidátov na ústavných sudcov“, SME, 03.04.2014
Róbert Šorl (nar. 1976) pôsobí v súčasnosti ako sudca a predseda na Okresnom súde v Prievidzi. V roku 2006 zložil advokátsku skúšku. Advokácii sa však následne nevenoval a zvolil si kariéru sudcu. Do funkcie sudcu bol vymenovaný v roku 2007. Venuje sa predovšetkým súkromnému a občianskemu právu, ako aj právnej histórii. Ako spoluautor sa podieľal na tvorbe komentárov k Obchodnému zákonníku a k Civilnému sporovému poriadku. Róbert Šorl bol za kandidáta na sudcu ústavného súdu navrhnutý členmi Súdnej rady Slovenskej republiky, Trnavskou univerzitou v Trnave, Právnickou fakultou a Slovenskou advokátskou komorou.
Ján Štiavnický (nar. 1975) je poradcom Ústavného súdu SR. Od roku 2004 až dodnes pôsobí ako súdny poradca Ústavného súdu SR. Od roku 1999 do roku 2002 pôsobil aj ako pedagóg na Fakulte verejnej správy UPJŠ. V rokoch 2010 až 2016 bol osobou poverenou kontaktom s Benátskou komisiou Rady Európy. Je aj lektorom pre Slovenskú advokátsku komoru na tému podaní pred Ústavným súdom SR. Venuje sa tiež redakčnej a recenzentskej činnosti v oblasti právnej vedy. Je autorom článkov v odborných časopisoch alebo publikáciách na tému ústavného a európskeho práva. Za kandidáta na sudcu Ústavného súdu SR ho navrhla dekanka Právnickej fakulty Trnavskej univerzity Andrea Olšovská a verejná ochrankyňa práv Mária Patakyová.
Marek Tomašovič (nar. 1972) je prokurátor, ktorý od roku 2008 pôsobí na Generálnej prokuratúre SR so zameraním na netrestnú oblasť. Do roku 2008 pôsobil ako súdny exekútor. Bol členom komisie pre rekodifikáciu Občianskeho súdneho poriadku a je členom rekodifikačnej komisie pre rekodifikáciu Občianskeho zákonníka(1). Je zároveň spoluautorom viacerých komentárov a publikácií týkajúcich sa občianskeho práva, civilného procesného práva, obchodného práva ako aj exekučného poriadku. V roku 2011 absolvoval trojmesačnú stáž na Európskom súde pre ľudské práva. V roku 2013 bol medzi 3 zvolenými kandidátmi Súdnej rady SR na kandidáta na sudcu Európskeho súdu pre ľudské práva, ktorých odobrila aj vláda. Táto trojica kandidátov však bola v júni 2013 Radou Európy odmietnutá a Slovensko muselo navrhnúť nových kandidátov(2). Marek Tomašovič bol za kandidáta na sudcu ústavného súdu navrhnutý Univerzitou Komenského v Bratislave, Právnickou fakultou a Slovenskou komorou exekútorov.
Martin Vernarský (nar. 1977) je poradcom Ústavného súdu SR, vysokoškolským pedagógom a advokátom. Od roku 2007 pracuje ako externý poradca Ústavného súdu SR. V životopise uvádza, že vypracoval koncepty asi 500 rozhodnutí ústavného súdu. Od roku 2000 vyučuje na Fakulte verejnej správy UPJŠ v Košiciach správne, finančné a daňové právo, od roku 2015 je docentom. Od roku 2009 je aj advokátom. Absolvoval študijné pobyty v Nemecku na tému rozhodovacej činnosti Spolkového ústavného súdu. Je autorom 7 monografií a 56 odborných článkov a príspevkov. Za kandidáta na funkciu sudcu Ústavného súdu SR ho navrhla dekanka Právnickej fakulty Univerzity Pavla Jozefa Šafárika Gabriela Dobrovičová a predsedníčka Ústavného súdu SR Ivetta Macejková.
Pripravili sme esejistickú súťaž pre študentov právnických fakúlt slovenských univerzít na tému: „Aký by mal byť sudca ústavného súdu?“ Termín prijímania esejí: do 5. marca 2018. Prečítajte si celý článok Aj vám záleží na tom, aby sme mali na Slovensku...
Debata o tom, aký by mal byť sudca Ústavného súdu, sa na Slovensku dlhodobo zanedbávala. Prečítajte si celý článok Aj vám záleží na tom, aby sme mali na Slovensku dobrých sudcov Ústavného súdu? Podporte nás. Ďakujeme! Iniciatívu Za dobrú voľbu pripravila...
Peter Wilfling z VIA IURIS hovorí o zmenách, ktoré by mali nastať pri voľbe ústavných sudcov. Teraz ide o to, či to politici naozaj aj chcú. Prečítajte si celý článok Aj vám záleží na tom, aby sme mali na Slovensku dobrých sudcov Ústavného súdu? Podporte...
Koalícii sa kráti čas na dohodu, ako zmeniť výber nových kandidátov na ústavných sudcov. Prvé reakcie z vládneho tábora nasvedčujú, že pôjde o zložité rokovania, pretože bude potrebné novelizovať ústavu. Bude teda potrebná dohoda aj s opozíciou. Prečítajte...
VIA IURIS zorganizovala v novembri 2017 odbornú konferenciu na tému výberu ústavných sudcov, na ktorej sa diskutovalo o viacerých možnostiach a návrhoch ako zlepšiť výber ústavných sudcov. Konferencie sa zúčastnila ministerka spravodlivosti Lucia...
Spor o ústavných sudcov sa ťahá už viac ako tri roky. Prezident po rozhodnutí súdu vybral z kandidátov, ktorých zvolil Smer. Vo štvrtok vymenuje za ústavných sudcov dvoch dlhoročných poslancov Smeru – Janu Laššákovú, Mojmíra Mamojku, ale aj notára...